Det er officielt. Danmark forbyder banden Loyal to Familia.

Det er imidlertid ikke første gang, at anklagemyndigheden har sat kontroversielle »foreninger« i Danmark under lup. Men med dagens forbud, vil det dog være første gang, domstolene skal tage stilling til spørgsmålet siden 1920erne.

Mere specifikt bringer anklagemyndigheden Grundlovens paragraf 78, stk. 2 i spil, hvilket i grove træk handler om, at foreninger, som anvender vold, potentielt kan opløses ved dom.

FAKTA Hvad siger grundloven? § 78. Stk. 1. Borgerne har ret til uden forudgående tilladelse at danne foreninger i ethvert lovligt øjemed. Stk. 2. Foreninger, der virker ved eller søger at nå deres mål ved vold, anstiftelse af vold eller lignende strafbar påvirkning af anderledes tænkende, bliver at opløse ved dom. Stk. 3. Ingen forening kan opløses ved en regeringsforanstaltning. Dog kan en forening foreløbig forbydes, men der skal da straks anlægges sag imod den til dens opløsning. Stk. 4. Sager om opløsning af politiske foreninger skal uden særlig tilladelse kunne indbringes for rigets øverste domstol. Stk. 5. Opløsningens retsvirkninger fastsættes nærmere ved lov. Kilde: Retsinformation FOLD UD FOLD UD

Netop det, at bevise, at »foreningen« og ikke enkeltpersoner står bag, har også været det klassiske problem, hvor Rigsadvokaten ad flere omgange har sparket potentielle forbud mod henholdsvis rockergrupperne Hells Angels og Bandidos, samt den religiøse organisation Hizb ut-Tahrir til hjørne gennem det seneste årti.

Det betyder dog ikke, at det er aldrig er sket.

Her er en oversigt over foreningerne, som har været under luppen

1874 – Den Internationale Arbejderforening

Det første reelle forbud blev pålagt Den Internationale Arbejderforening i 1874, hvor domstolene kendte, at foreningens vedtægter var uforenelige med det virkelige mål.

Ifølge domstolene havde foreningen »søgt at organisere en Styrke, der kunde anvendes til en voldelig Kuldkastelse af den bestaaende Statsforfatning«. Sammenslutningen var grundlagt af socialisten Louis Pio og skulle senere blive en af grundstenene for Socialdemokratiet.

1924 – Nekkab

I 1920erne rejste statsadvokaten sag mod foreningen Nekkab, som primært bestod af artister og andre optrædende fra forlystelsesparken Bakken – hvilket afspejlede sig i navnet, som er »Bakken« stavet bagfra.

Endnu en gang lagde anklageren vægt på, at vedtægterne ikke udtrykte det sande formål, men derimod var at hverve homoseksuelle medlemmer. Retten lagde vægt på, at selv om det i sig selv ikke var ulovligt, var foreningen stadig aktiv i et ulovligt øjemed.

1998 – Hells Angels og Bandidos

Det krævede 16 måneder, en specialbevilling på 7,5 millioner kroner og en gennemgang af 45.000 dokumenter, men i 1998 kom Rigsadvokaten med en længe ventet vurdering: Der var ikke grundlag til for at indlede en forbudssag mod rockergrupperingerne Bandidos og Hells Angels.

2004 – Hizb ut-Tahrir

Det begyndte med løbesedler, som opfordrede til drab på jøder. I 2002 blev Rigsadvokaten anmodet om at undersøge mulighederne for en opløsningssag mod den islamiske organisation Hizb ut-Tahrir, men da vurderingen lå klar i januar 2004, var konklusionen imidlertid den samme som ved rockergrupperingerne seks år tidligere.

Der var ikke var tilstrækkeligt grundlag for at indlede en sag efter grundlovsbrud. Siden har foreningen gentaget opfordringen.

2010 – Hells Angels

Som en udløber af bandekonflikten i slut-nullerne, blev Rigsadvokaten og Rigspolitiet bedt om at udfærdige en samlet udtalelse. Hovedformålet var at give en vurdering af, hvorvidt de involverede parter – herunder Hells Angels og støttegrupperingen AK81 – kunne opløses.

Som ved den første udredning i 1998 var der »betydelig tvivl« om, hvorvidt der kunne samles tilstrækkeligt materiale til at føre til et forbud.

2018 – Loyal to Familia

Politiet pålægger et forbud mod bandegrupperingen Loyal to Familia 4. september. Påbuddet er med øjeblikkelig kraft og betyder, at det er strafbart at bære alle bandens kendetegn, som eksempelvis »trøjer, kasketter og lignende«.

»Anklagemyndigheden i Københavns Politi har vurderet, at LTF er en forening, som har en voldelig og kriminel adfærd af så grov karakter, at der straks bør gribes ind med et administrativt forbud. Dette midlertidige forbud gælder, indtil opløsningssagen er behandlet ved domstolene,« sagde Ida Sørensen, chefanklager i Københavns Politi, i en pressemeddelelse.